amanoisuno/poetBack huggingface dataset:
劍池 李峴 
闔閭葬日勞人力，嬴政穿來役鬼功。澄碧尚疑神物在，等閒雷雨起潭中。
張公洞 李棲筠 
一徑深窈窕，上升翠微中。忽然靈洞前，日月開仙宮。道士十二人，往還馭清風。焚香入深洞，巨石如虛空。夙夜備蘋藻，詔書祠張公。五雲何裴回，玄鶴下蒼穹。我本道門子，願言出塵籠。掃除方寸間，幾與神靈通。宿昔勤夢想，契之在深衷。遲回將不還，章綬系我躬。稽首謝真侶，辭滿歸崆峒。
投宋大夫 李棲筠 
十處投人九處違，家鄉萬里又空歸。嚴霜昨夜侵人骨，誰念高堂未授衣。
寶林寺作 徐浩 
茲山昔飛來，遠自琅琊台。孤岫龜形在，深泉鰻井開。越王屢登陟，何相傳詞才。塔廟崇其巔，規模稱壯哉。禪堂清溽潤，高閣無恢炱。照耀珠吐月，鏗轟鐘隱雷。揆餘久纓弁，末路遭邅回。一棄滄海曲，六年稽嶺隈。逝川惜東駛，馳景憐西頹。腰帶愁疾減，容顏衰悴催。賴居茲寺中，法士多瑰能。洗心聽經論，禮足蠲凶災。永願依勝侶，清江乘度杯。
謁禹廟 徐浩 
畝澮敷四海，川源滌九州。既膺九命錫，乃建洪範疇。鼎革固天啟，運興匪人謀。肇開宅土業，永庇昏墊憂。山足靈廟在，門前清鏡流。象筵陳玉帛，容衛儼戈矛。探穴圖書朽，卑宮堂殿修。梅梁今不壞，松祏古仍留。負責故鄉近，朅來申俎羞。為魚知造化，歎鳳仰徽猷。不復聞夏樂，唯餘奏楚幽。婆娑非舞羽，鏜鞳異鳴球。盛德吾無間，高功誰與儔。災淫破凶慝，祚聖擁神休。出谷鶯初語，空山猿獨愁。春暉生草樹，柳色暖汀州。恩貸題輿重，榮殊衣錦遊。宦情同械系，生理任桴浮。地極臨滄海，天遙過鬥牛。精誠如可諒，他日寄冥搜。
自悼 薛令之 
朝日上團團，照見先生盤。盤中何所有，苜蓿長闌幹。飯澀匙難綰，羹稀箸易寬。只可謀朝夕，何由保歲寒。
靈岩寺 薛令之 
草堂棲在靈山谷，勤苦詩書向燈燭。柴門半掩寂無人，惟有白雲相伴宿。
湘夫人 鄒紹先 
楓葉下秋渚，二妃愁渡湘。疑山空杳藹，何處望君王。日落水雲裏，悠悠心自傷。
寄妻父劉長卿 李穆 
處處雲山無盡時，桐廬南望轉參差。舟人莫道新安近，欲上潺湲行自遲。
短歌行 馮著 
寂寞草中蘭，亭亭山上松。貞芳日有分，生長耐相容。結根各得地，幸沾雨露功。參辰無停泊，且顧一西東。君但開懷抱，猜恨莫匆匆。
洛陽道 馮著 
洛陽宮中花柳春，洛陽道上無行人。皮裘氈帳不相識，春雨灑，春雨灑，周南一望堪淚下。蓬萊殿中寢胡人，天津橋上多胡塵，洛陽道上愁殺人。
行路難 馮著 
男兒轗軻徒搔首，入市脫衣且沽酒。行路難，
燕銜泥 馮著 
雙燕碌碌飛入屋，屋中老人喜燕歸，裴回繞我床頭飛。去年為爾逐黃雀，雨多屋漏泥土落。爾莫厭老翁茅屋低，井旁寫水泥自足，銜泥上屋隨爾欲。
同孟浩然宴賦 王迥 
屈宋英聲今止已，江山繼嗣多才子。作者於今盡相似，
尚書都堂瓦松 李曄2 
華省秘仙蹤，高堂露瓦松。葉因春後長，花為雨來濃。影混鴛鴦色，光含翡翠容。天然斯所寄，地勢太無從。接棟臨雙闕，連甍近九重。寧知深澗底，霜雪歲兼封。
省試七月流火 敬括 
前庭一葉下，言念忽悲秋。變節金初至，分寒火正流。氣含涼夜早，光拂夏雲收。助月微明散，沿河麗景浮。禮標時令爽，詩興國風幽。自此觀邦正，深知王業休。